  Анжелика Тихонова корреспондент Глазкарысь ёроскуспо эмъюртысь вирсэр висёнъёсъя центре инсульт но инфаркт бере тазалыкез тупатыны выль тӥрлык вуттӥзы. Со сярысь элькунысь тазалыкез утёнъя министерстволэн пресс-службаез ивортӥз. Эмъюртэ механотерапия понна ньыль аппаратъёс басьтӥзы. Соос араз 500-лэсь трос висисьёслы тазалыксэс тупатыны юрттозы Озьы, эмъюртэ велотренажёрлэн инъетэзъя лэсьтэм тӥрлык вуттӥзы. Со ветлӥсь но пукись висисьёслы пыдъёссэс ужатыны юрттоз. Мукетыз аппарат нырысетӥез выллем ик, но сое палатаысь палатае нуллыны луоз. Со висьыны кутскем дырысен 5-7 нунал ортчыса ик реабилитациез кутскыны луонлык сётэ. Эшшо огез тӥрлык киосты ужатыны чакламын. Со аспӧртэм джойстик но компьютер монитор. Висись, шудон сямен, виртуальной ӧсэз усьтыны, жаг турынэз ишкыны, ӟенеликъёсты ыбылыны но мукет ужез быдэстыны кулэ луоз. Ньылетӥез тӥрлык - телевизорен бызьылон дорожка. Со ветлӥсьтэм но урод ветлӥсь пациентъёслы тупалоз. Ошетэн возиськись висисьёс бызьылон сюрес вылын вамышъяло но телевизорысь пыдъёссэс адӟо. Программа ветлыкузы лэсьтэм янгышъёссэс вералоз. Пусъём, выль тӥрлыкез Владимир Путинэн кичӧлтэм «Здравоохранение» йӧскалык ӵектос улсын басьтӥзы. Тодэ вайытом, Удмуртиысь куинь ковид-центръёс берен азьвыл ужан радлыказы выжозы. Тегъёс: Тазалык висён Удмуртия Глазкар тазалыкезутён  